정조 13년
己酉五月初二日辰時上御重熙堂大臣備局堂上引見入侍時左議政李性源右議政蔡濟恭左參贊金華鎭戶曹判書徐有隣吏曹判書李𡊠禮曹判書李在簡知中樞府事李柱國行副司直鄭昌順漢城判尹李文源行副司直金尙集徐有防刑曹判書沈頤之行副司直徐有大李漢豐金思穆開城留守李致中江華留守尹承烈行副司直金持默金載瓚校理申獻朝同副承旨南鶴聞假注書李海隣編修官曺亨壽記注官金鳳顯以次進伏訖性源曰達夜將事侵曉還宮聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣濟恭曰昧爽丕顯坐而待朝聖王之盛節殿下徹夜將事未明求衣引接臣僚誠不勝欽仰之至而其在節宣之道不瑕有損臣不勝區區爲慮矣上曰罷祀後亦足以暫時就寢矣上曰今日藥房問安何不爲啓辭而只以口傳爲之耶與政院班同爲之耶鶴聞曰然矣上曰次對爲之性源曰臣伏見北伯狀本關西穀之不爲取用此其可幸矣濟恭曰其在關西之民亦云幸矣上曰關西穀不爲取用果爲西民之幸乎濟恭曰道內之穀不爲移送於他道則本道之民自可蒙利矣大抵設賑之歲湖嶺大邑飢口或至近萬而今者北關飢口都不過爲一萬三千餘矣比之南關纔爲半數矣上曰御史之抄飢或太簡而然乎性源曰非欲簡抄而然矣北關之民較諸南關本來差少矣性源曰月前以豐基民人因還穀代捧事作挐官庭詬辱該倅委折令道伯親執詳査區別首從論理報來之意筵稟行會矣卽見慶尙監司洪檍査報則枚擧各人等招辭以爲今此豐基民之作變情節到底窮覈則初因準折之令乃有呈官之擧狀頭推論之後又設鄕會終至有攔入官門詬罵土主之擧李涵指揮於外安雲駿慫慂於內苟究亂本自歸倡論宋岳只聲元等卽一愚蠢脅從者置之次律朴履謙十五人雖或有可原之端懲勵頑俗之道不可輕議擅勘爲辭矣還穀單代捧旣係法典所無而本色換作自是守令常職則土豪輩之倡率無賴詬辱官庭者大關紀綱不可無別般懲治之道依道臣所報李涵安雲駿等繩以亂本之律竝嚴刑遠配其外諸人當此農節不可一向滯囚竝從輕重勘放之意分付道臣何如濟恭曰作挐土民從輕重勘放左相所奏誠爲得宜而但聞本邑所謂單代捧名色其本卽小米而小米非土宜故雖欲以本色還捧民間事勢誠末由云使營邑商度民情以某樣穀準折代捧然後民邑庶可以整頓矣尙集曰臣於待罪嶺藩時果不知本邑之有此弊而今番事出後始聞之矣田米旣非土宜民勢難於備給則許令準折代捧實合矯救之道矣昌順曰臣曾聞豐基前郡守之言民人輩作挐之擧非因小米之代捧民人則必欲以單代捧納還本倅則欲依法典準折捧還故以此相持至於作挐云毋論小米與他穀單代捧則法所當禁雖營邑有不可擅許民人之脅制官府欲令法外代捧者尤極痛駭雖爲代捧當依準折不可許單代捧臣之所聞與右相所奏差異矣性源曰旣不可全責本色則自營門往復本郡參量民間事勢穀品斗斛商度停當限二年或限三年準折還作之意分付道臣何如上曰依爲之出擧條上曰日前一二守令予果宥釋使卽還官其在刑政果何如性源曰元宅鎭臣所素昧而李得駿則臣詳知其爲人之精覈決不可爲此等事故朴孝參疏出後心甚疑之事終落空矣得駿蒙宥下去時來見臣故問其委折則與疏語節節相反矣濟恭曰臣則初不知其爲人之如何近聞居官精約持身廉白心以爲可用之人矣得見朴孝參疏中八十石設賑之語恐是不成說矣自上俯賜明燭至命還官臣得見傳敎實不勝欽歎矣上曰高山民擊錚判付卿等見之乎性源曰未得見矣濟恭曰臣亦未見矣臣忝在大臣之列無論大小事或有問之者而輒漠然不知政府小報之最後於諸各司本來如是矣上曰古豈然乎濟恭曰故相閔鎭遠每借見小報於隣家臺諫云矣上曰土民之詬辱官長者安得不重繩雖或邂逅致斃渠焉敢構捏土主誣罔朝廷乎揆以民習萬萬痛駭故特施遠配之典矣但尹行醇之駭擧則有之矣坐其子於高處而杖其父於庭下者亦是不善爲之事卿等旣未見其判付則擊錚啓目更爲持入可也頤之承命出持入性源曰守令之笞五十自斷載在法典杖數旣不滿五十則豈可謂法外之刑而但坐其子而杖其父參其事理大是失着矣吳哥之爲父鳴冤無足爲怪且自秋曹旣施二次之刑則遠配之典似或過矣上曰右相之意何如濟恭曰爲父訟冤雖不足怪而身爲土民詬辱官長者若不嚴治則爲官長者不可以居官莅民且杖數不滿五十則亦不可謂濫杖致斃以此鳴冤極爲猥越自上處分實爲允當而至於遠配或涉過中左相旣已仰達則特爲宥釋亦似無妨矣上曰擊錚人果加二次之刑乎頤之曰初施一次例刑末又嚴刑一次合爲二次矣上曰配所何處乎頤之曰機張縣矣上曰近來擊錚之弊不可勝言構陷官長作爲能事此不嚴懲則爲官長者何以治民乎朴孝參非言官而以該邑之人論該邑之倅予之特宥二倅意有在焉今番擊錚者施以刑配之典予亦以爲過矣而特以懲勵之意果有遠配之命矣大臣之意旣如此遠配分揀可乎掌法之官各陳所見可矣頤之曰擊錚之擧雖出爲父訟冤實則構陷土主自上處分臣實欽仰只施二次之刑而不用遠配之典則似不可懲勵矣上命文源進前敎曰卿是判尹外邑之事雖非所關而第陳所見可也文源曰臣意則與大臣異矣吳哥之官庭肆惡詬辱土主罔有其極如此之民若不痛加懲治則安得爲官長乎況杖數不濫邂逅致命則爲其子者焉敢鳴冤驚動天聽乎刑配之典實爲懲頑杜弊之道自上處分不勝欽仰豈可以遽議宥釋乎上曰旣施嚴刑又爲遠配終涉過當矣性源曰伏見高山縣擊錚罪人吳頤顯爰判付則以官長之駭擧旣命本倅緘問以土民之詬辱又命頤顯刑配參量情法處分至當而第伏念官民之分雖極嚴截頤顯之父果若非辜致命則頤顯之爲父訟冤決不容己措語雖近詬辱本事旣係號籲恐不宜發配於緘辭未徹之前雖已發配似當蒙宥矣濟恭曰守令之笞五十自斷載在法文則設或不幸致命爲其子者安敢爲報復之計而熙顯供辭之詬辱土主旣其獰悖驚動天聽尤極頑濫判付處分實仰懲癉之意而第念本倅之脅其子坐於高處使瞰其父之受杖痛楚果如爰辭所供則其子之欲一籲乞不是異事臣意則旣施二次刑又已到配今雖放釋恐不有害於法紀矣頤之曰守令笞五十自斷乃是法典雖或不幸於杖數之內邑民若讎官長則官長何以措手足乎今者頤顯之嚴加處分實出於經遠之慮而但官長諉以自斷之數施之法外之杖至於人命之致傷則此亦不可不念邑民之詬辱雖極頑悖邑守之擧措亦足駭異初旣以法嚴勘末以情參恕似不有損於國綱文源曰守令濫杖殺人則雖有城化之分屍親之以讎視之不是異事若笞五十內或有致斃而必欲復讎擊錚上言無難爲之此乃紀綱所關日前熙顯處分於法於義俱爲得中矣上曰誠如大臣言非不知刑配之或涉於反乖風化而笞五十自斷旣係法文之內宜歸邂逅之科然則囚供中不有城化之義極口詬辱此亦關係風化若無別般勘罪無以懲頑而戢他不得已有是處分今聞左右相之言亦好矣二次之刑千里之配過則過矣亦足示警分付放送可也出擧條上曰近見刑曹坐不坐單子則李義綱連爲懸病亦有何事也性源曰向日事臣旣誤錯則臣不敢仰達矣濟恭曰義綱之引義無足爲怪而豈可以此仍棄其人乎上曰然矣刑判以此筵敎出傳使之參坐可也上曰兵判事果何如濟恭曰大司馬之職何等尊重而今番事所失非細御將之疏亦有乖於朝體皆不可置而不論矣上曰兵判旣有先失而御將疏亦關朝體矣此後武將少不如意則皆將以竊爲重臣惜之等語無難陳疏若然則兵將圖說中大中軍之制不其乖乎御將之疏政院循例捧入亦未免生疎矣濟恭曰臣未知本事裏面而以御將疏見之兵判雖有所失御將陳疏亦有乖於統轄之制似不可不兩罪之兵判御將俱爲罷職恐宜矣上曰依爲之出擧條鶴聞曰御營大將李柱國罷職事命下矣將兵之任不可一刻暫曠何以爲之乎上曰都提調兼察可也出擧條鶴聞曰都提調兼察事命下矣在前如此之時或有都提調命招之例或有從事官發牌聽傳敎之例今番則何以爲之乎上曰從事官發牌可也出擧條上曰去夜還宮時自弘化門至建陽門雜人之攔入不知爲幾許而喧沓之聲徹於降輦之時豈有如許法綱乎作門大將懸七星燈立於作門之傍熟視而不爲檢束以致如此禁喧郞與守門將何足責乎性源曰今日大駕還宮時時値未明闕門諸處閽禁固宜倍加嚴謹而各司吏隷及雜人之攔入於弘化門建陽門者殆不知爲幾許誠不勝萬萬駭然此不可只責於禁喧郞守門將而止若自作門一切嚴禁則決無多人混入之理當該作門營門大將罷職何如上曰依爲之出擧條鶴聞曰訓鍊大將徐有大罷職事命下矣將兵之任不可一時暫曠何以爲之乎上曰都提調兼察可也出擧條鶴聞曰都提調兼察事命下矣在前如此之時或有都提調命招之例或有從事官發牌聽傳敎之例今番則何以爲之乎上曰從事官發牌可也出擧條性源曰訓將旣已罷職李敬懋有勿擬將任之敎李邦一拔望已久議薦之人似苟艱矣上曰李敬懋則必欲厭避不必强之矣性源曰李敬懋在長津時報于備局請貸咸營五千兩以爲築城之計蓋長津設邑之後是北路關防則築城一款在所不已依所請許貸何如上曰依爲之濟恭曰本邑新設之後流民雖曰多聚必皆朝散暮聚之人請得之錢勢將息利則不可不散給民間旣已散給則又不可不及期收捧彼無恒産無恒居之類難保其不爲逃避此甚可慮矣昌順曰鄭民始送言於臣曰長津前府使請得築城之資於備局云此若許之民將有盡散之慮筵中或發言端以此仰奏爲好云矣上曰然則擧條置之卿等問於李敬懋後草記可也性源曰以全州樵民迫脅官長事令道臣區別首從論理報來之意筵稟行會矣卽見全羅前監司査報則以爲樵軍輩之當初發憤始緣屠漢之不恭致有場市之相鬪原其心未必出於官庭作挐而聚集徒黨毁撤人家噪聒官門之狀大係變怪其中五名昨冬已爲散配其餘各人嚴刑懲勵而屠漢輩非但被服之踰制最初起鬧極爲可駭亦已發配爲辭矣樵軍屠漢之兩治者道臣之意似出於息鬧而雖以樵軍言之五人配各人刑亦足懲勵當此農時滯獄可悶在囚諸人竝放送之意分付何如上曰依爲之出擧條上敎文源曰陵所香大廳役事今至何境乎文源曰望後似可畢役矣上曰提調以館峴內麓補莎事有所稟達事卿與提調一番看審可也內麓邊李星會家旣毁其墻垣則備給價錢爲可而如非渠世居之家則使之移徙亦無妨矣上曰諸宰中如有稟事者次第進前可也獻慶曰臣前以尹蓍東事略陳短章而憂憤轉激今又仰達矣渠旣犯難赦之罪而以殿下包容之德鎭安之意特施收敍之典則固當自訟其罪如不欲生而乃反極口噴薄恣意侵詆渠若有一分嚴畏之心其敢乃爾乎上曰前旣疏論今又筵白不免爲陳談矣獻慶曰以趙德隣比之於耉輝麟亮蕩滌之恩歸之於聖德之累此非誣上乎且其疏中或曰讒或曰禍心讒者以無爲有之謂也禍心者以宵小而臧害正人之謂也渠之負犯何如而如是爲說尤豈非痛惋乎上曰若讒字若禍心字猶屬餘事其所云附麓綢繆等句語隱然拶逼於右相而卿不能辨破此等句語而乃以讒字禍心字反復爲言不幾近於輕重乖舛乎獻慶曰臣爲今日臣子豈可與蓍東比肩同朝乎亟許休退俾遂微諒是臣之望也上曰如非一品則不得榻前辭免卿之所請未諳筵體之致推考爲可予非欲鎭安又非欲包容卿之所奏不識予心就座可也上曰備堂李獻慶推考出榻敎敎昌順曰睿筆進獻人已下去耶昌順曰聞已下去矣上曰然則分付畿營撥馬知委使之率來於中路如已還去通于箕伯使之上送而上來後言送政院可也昌順曰當初上言人高哥渠非承受睿筆之人稱以四寸家有睿筆渠乃上言其實則睿筆奉置者卽張哥而高哥之於張哥亦非四寸云其希覬之習誠爲可痛矣不特不可施賞宜有懲治之道矣上曰然則過甚矣使之治罪可也上曰金履成上疏誠怪矣取見李鼎運御史時書啓則別無大段拶逼之處而履成之疏殆若里恭之辱說是何擧措乎昌順曰然矣命書傳敎曰政宮牌招開政又命書傳敎曰攻斥與自明雖似稍異本事關係何如則是豈一人二人今日明日殆若尋常謄故之擧然哉字句不稱當尤難免其責如是故本事反有屑越之嫌不可循例賜批當該臺臣遞差勿論自明與攻斥之疏更或有容易說道者該房照察無得呼望事知悉命退諸臣以次退出